Predkladacia správa

Návrh zákona o sociálnej ekonomike a sociálnych podnikoch a o zmene a doplnení niektorých zákonov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2017.

Cieľom návrhu zákona je legislatívne upraviť sektor sociálnej ekonomiky a vytvoriť tak vhodné podmienky na to, aby sa sociálna ekonomika rozvíjala a bola prínosom nielen pre zvyšovanie zamestnanosti, ale aj pre ďalšie spoločensky prospešné ciele. 

V súčasnosti nie je v našom právnom poriadku v porovnaní s legislatívou iných štátov Európskej únie problematika sociálnej ekonomiky upravená samostatným zákonom. Čiastkovú a veľmi oklieštenú právnu úpravu obsahuje zákon č. 5/2004 Z. z. o službách zamestnanosti a o zmene a doplnení niektorých zákonov, ktorý len definuje niektoré pojmy bez ich bližšej špecifikácie a upravuje podmienky integrácie znevýhodnených uchádzačov o zamestnanie v sociálnom podniku pracovnej integrácie. Takáto úprava však neposkytuje dostatočný priestor na rozvoj sektora sociálnej ekonomiky na Slovensku. Navrhovaná právna úprava má vniesť do tejto oblasti nové pravidlá, odstrániť prekážky, ktoré rozvoju sociálnej ekonomiky bránia, ako aj vytvoriť systém podpory, ktorý bude spoločensky prijateľný a bude plne dodržiavať pravidlá štátnej pomoci. 

Návrh zákona vymedzuje sektor sociálnej ekonomiky, definuje subjekty sociálnej ekonomiky, sociálne podniky, a ďalšie pojmy z oblasti sociálnej ekonomiky. Návrh zákona ustanovuje podmienky priznania štatútu registrovaného sociálneho podniku, jednotlivé druhy registrovaných sociálnych podnikov a možnosť podpory podnikov v širšom priestore sociálnej ekonomiky. Návrh zákona taktiež upravuje správu v oblasti sociálnej ekonomiky zo strany štátu zastrešenú Ministerstvom práce, sociálnych vecí a rodiny Slovenskej republiky, uskutočňovanú prostredníctvom novovzniknutej „Rady pre sociálnu ekonomiku“. Taktiež návrh zákona vymedzuje organizácie sektora sociálnej ekonomiky.

Návrh zákona nemá byť predmetom vnútrokomunitárneho pripomienkového konania.

Návrh zákona bude mať vplyv na rozpočet verejnej správy, podnikateľské prostredie a sociálne vplyvy a nebude mať vplyv na životné prostredie, informatizáciu spoločnosti a služby verejnej správy pre občana. Vplyv návrhu zákona na rozpočet verejnej správy, podnikateľské prostredie a sociálne vplyvy sú uvedené v doložke vybraných vplyvov.

Návrh zákona bol v dňoch od 21.9.2017 do 11.10.2017 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.

Návrh zákona sa predkladá s rozporom s Republikovou úniou zamestnávateľov, ktorá navrhuje, aby v prípade, že chránená dielňa získa štatút registrovaného integračného sociálneho podniku jej priznané postavenie chránenej dielne nezaniklo, ale aby bolo len pozastavené, nakoľko ak by došlo k vyčerpaniu finančných prostriedkov v príslušnom rozpočtovom roku, chránené dielne nemôžu zostať bez príspevkov a proces opätovného posudzovania a priznávania chránených dielní by bol administratívne aj časovo náročný a mohol by spôsobiť existenčné problémy pre chránené dielne. Republiková únia zamestnávateľov tiež navrhuje, aby pozastavenie postavenia chránenej dielne bolo účinné dňom, keď právnickej osobe alebo fyzickej osobe, ktorá má priznaný štatút registrovaného integračného sociálneho podniku, bude reálne poukázaná prvá platba v zmysle podmienok registrovaného integračného sociálneho podniku.